**Mingile**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În sala de sport, se pare,

Dintr-o pură întâmplare

Se-adunară la taifas,

Într-o pauză de-un ceas,

Trei mingi, toate diferite,

Puse-n coşul de răchite.

Cea de baschet, bunăoară,

Se-ntreba: „A câta oară

Mi se-ntâmplă-aşa ruşine

Ca un ins, un te miri cine,

Să mă lepede la coş,

Ca pe pantalonii roşi?”

Cea de fotbal, încruntată,

Se porneşte dintr-odată

Să îşi verse greu amarul,

Nu cu stropul, ci cu carul:

„Tu, să zici mersi surată,

Că eşti totuşi blând tratată

Şi că nu primeşti plocon

Câte-un şut, unde, pardon,

Mi te doare mai fierbinte,

Chiar de-ar fi să dai-nainte.

Dar acuma, să nu mint,

Mai sunt unii care prind

Drag atât de mult de mine,

Că în braţe m-ar tot ţine...

Până se servesc de ghete

Şi, lovindu-mă cu sete,

Mă aruncă hăt, departe.

Parc-am fi duşmani de moarte!”

„Dacă astea sunt probleme,

Cred că voi nu ştiţi pesemne

Cum te simţi să fi plesnită

Şi pe-o masă ţăcănită

De cei care nu ştiu bine

Să se lepede de tine

Şi îţi dau la cap într-una,

Cât de lungă-i săptămâna!...”

N-apucă să îşi termine

Pledoaria pentru sine,

C-o săltă într-o clipită

O copilă rău zorită,

Ca s-o pună la bătaie,

Ea, cu alţi copii, o droaie.

Zise-atunci mingea mai mare,

Mai timid acum, se pare:

„Vezi dac-a vorbit prea multe!

O să-i dea de-o s-o asculte,

Cu urechea, până-n seară.

O să tac de-acum, surioară!”